C 243/2
EL
Επίσημη Εφημερίδα της Ευρωπαϊκής Ένωσης
27.6.2022
3.
Η μάθηση για την πράσινη μετάβαση και τη βιώσιμη ανάπτυξη στηρίζει τους εκπαιδευόμενους όλων των ηλικιών να αναπτύξουν τις γνώσεις, τις δεξιότητες και τις συμπεριφορές που είναι απαραίτητες για να ζήσουν με πιο βιώσιμο τρόπο, να αλλάξουν τα πρότυπα κατανάλωσης και παραγωγής, να υιοθετήσουν έναν πιο υγιεινό τρόπο ζωής και να συμβάλουν, τόσο ατομικά όσο και συλλογικά, σε μια πιο βιώσιμη οικονομία και κοινωνία.
Συμβάλλει επίσης στην ανάπτυξη των δεξιοτήτων και ικανοτήτων που απαιτούνται ολοένα και περισσότερο στην αγορά εργασίας.
Προωθεί την κατανόηση των διασυνδεδεμένων παγκόσμιων προκλήσεων που αντιμετωπίζουμε, συμπεριλαμβανομένης της κλιματικής κρίσης, της υποβάθμισης του περιβάλλοντος και της απώλειας βιοποικιλότητας, που έχουν όλες περιβαλλοντικές, κοινωνικές, οικονομικές και πολιτισμικές διαστάσεις.
4.
Με βάση τους στόχους βιώσιμης ανάπτυξης των Ηνωμένων Εθνών, ιδίως τον στόχο 4.7, καλούνται όλοι οι εκπαιδευόμενοι να αποκτήσουν μέχρι το 2030 τις γνώσεις και τις δεξιότητες που χρειάζονται για να προαγάγουν τη βιώσιμη ανάπτυξη, μεταξύ άλλων μέσω της εκπαίδευσης για τη βιώσιμη ανάπτυξη και τους βιώσιμους τρόπους ζωής, τα ανθρώπινα δικαιώματα, την ισότητα των φύλων, την προώθηση ενός πνεύματος ειρήνης και μη-βίας, την έννοια του πολίτη του κόσμου και την εκτίμηση της πολιτιστικής ποικιλομορφίας και της συμβολής του πολιτισμού στη βιώσιμη ανάπτυξη (6).
5.
Η ανακοίνωση για τον Ευρωπαϊκό Χώρο Εκπαίδευσης (7), ο ευρωπαϊκός πυλώνας κοινωνικών δικαιωμάτων (8), το στρατηγικό πλαίσιο για την ευρωπαϊκή συνεργασία στον τομέα της εκπαίδευσης και της κατάρτισης με στόχο τον Ευρωπαϊκό Χώρο Εκπαίδευσης και πέραν αυτού (2021-2030) (9) και η ανακοίνωση σχετικά με έναν νέο Ευρωπαϊκό Χώρο Έρευνας για την έρευνα και την καινοτομία (10) απαιτούν οι πολιτικές και οι επενδύσεις για την εκπαίδευση και την κατάρτιση να προσανατολιστούν στην χωρίς αποκλεισμούς πράσινη και ψηφιακή μετάβαση με σκοπό τη μελλοντική ανθεκτικότητα και ευημερία.
6.
Οι βασικές ικανότητες, όπως ορίζονται στο Ευρωπαϊκό Πλαίσιο Αναφοράς σχετικά με τις βασικές ικανότητες για τη δια βίου μάθηση (11), στοχεύουν στην υποστήριξη των πολιτών σε όλη την Ευρώπη ώστε να αποκτήσουν τις γνώσεις, τις δεξιότητες και τις συμπεριφορές που απαιτούνται για την προσωπική τους ολοκλήρωση και ανάπτυξη, την απασχολησιμότητα, την κοινωνική ένταξη, έναν βιώσιμο τρόπο ζωής, την επιτυχή ζωή σε ειρηνικές κοινωνίες, τη διαχείριση της ζωής με συναίσθηση των επιπτώσεων στην υγεία και την ενεργό συμμετοχή στα κοινά σε καιρούς ραγδαίας και βαθιάς αλλαγής.
7.
Με το ευρωπαϊκό θεματολόγιο δεξιοτήτων (12) ανακοινώθηκε η στήριξη για την ανάπτυξη ενός πυρήνα πράσινων δεξιοτήτων για την αγορά εργασίας, με στόχο τη δημιουργία μιας γενιάς επαγγελματιών ευαισθητοποιημένων στα περιβαλλοντικά θέματα και πράσινων οικονομικών παραγόντων, ενσωματώνοντας τα περιβαλλοντικά και κλιματικά ζητήματα στη γενική εκπαίδευση, στην τριτοβάθμια εκπαίδευση, στην επαγγελματική εκπαίδευση και κατάρτιση, καθώς και στην έρευνα.
Η Ευρώπη χρειάζεται εξαιρετικά ικανούς επαγγελματίες, προκειμένου να στηρίξει την πράσινη μετάβαση και να γίνει παγκόσμια ηγετική δύναμη στις βιώσιμες τεχνολογίες.
8.
Η σύσταση του Συμβουλίου σχετικά με την επαγγελματική εκπαίδευση και κατάρτιση (ΕΕΚ) για βιώσιμη ανταγωνιστικότητα, κοινωνική δικαιοσύνη και ανθεκτικότητα (13) καθώς και η δήλωση του Osnabrück αναγνωρίζουν τον τομέα της ΕΕΚ ως βασικό για την ψηφιακή και την πράσινη μετάβαση.
9.
Το ευρωπαϊκό σύμφωνο για το κλίμα καλεί τα άτομα, τις κοινότητες και τους οργανισμούς να συμμετάσχουν στη δράση για το κλίμα και στην οικοδόμηση μιας πιο πράσινης Ευρώπης, προσφέροντας ευκαιρίες μάθησης σχετικά με την κλιματική αλλαγή, καθώς και ευκαιρίες ανάπτυξης και υλοποίησης λύσεων και επαφής με άλλους, προκειμένου να πολλαπλασιαστεί ο αντίκτυπος των εν λόγω λύσεων.
Ο συνασπισμός «Εκπαίδευση για το Κλίμα» αποσκοπεί να δημιουργήσει μια κοινότητα υπό την καθοδήγηση σπουδαστών και εκπαιδευτικών, από κοινού με τα σχολεία και τα δίκτυά τους και άλλους εκπαιδευτικούς φορείς, να αντλήσει γνώση από όσο το δυνατό περισσότερες σχετικές εμπειρίες, και να γεφυρώσει τον κατακερματισμό μεταξύ τομέων, πεδίων και ανθρώπων της εκπαίδευσης.
10.
Το σχέδιο δράσης για την ψηφιακή εκπαίδευση (14) παρέχει ένα όραμα για υψηλής ποιότητας, συμπεριληπτική και προσβάσιμη ευρωπαϊκή ψηφιακή εκπαίδευση και κατάρτιση και υπογραμμίζει τη σημασία των ψηφιακών τεχνολογιών ως ισχυρών παραγόντων προώθησης της πράσινης μετάβασης, ενώ, παράλληλα, διευκολύνει τη μετάβαση προς μια βιώσιμη συμπεριφορά τόσο στην ανάπτυξη όσο και στη χρήση των ψηφιακών προϊόντων.
(6) (7) (8) (9) (10) (11) (12) (13) (14)
UNESCO, Education for sustainable development: a roadmap (Εκπαίδευση για τη βιώσιμη ανάπτυξη: Χάρτης πορείας), 2020.
COM(2020) 625 final.
ΕΕ C 428 της 13.12.2017, σ. 10.
ΕΕ C 66 της 26.2.2021, σ. 1.
COM(2020) 628 final.
Σύσταση του Συμβουλίου, της 22ας Μαΐου 2018, σχετικά με τις βασικές ικανότητες της δια βίου μάθησης, ΕΕ C 189 της 4.6.2018, σ. 1.
COM(2020) 274 final.
ΕΕ C 417 της 2.12.2020, σ. 1.
COM(2020) 624 final.